Tiedustelulakien valmistelua seuraamaan asetetaan parlamentaarinen työryhmä.

Sisäministeriön kansliapäällikön Päivi Nergin mukaan ryhmän puheenjohtajaksi on tulossa keskustan Tapani Tölli.

Toiveena on saada mahdolliset perustuslain muutokset läpi nopeutetusti, sanoo sisäministeri Petteri Orpo (kok). Tämä tarkoittaa sitä, että ne tarvitsisivat tuekseen eduskunnassa viiden kuudesosan enemmistön. Ilman nopeutettua järjestystä voimaantulo siirtyisi vuoden 2019 vaalien yli.

Tiedustelulait antaisivat viranomaisille muun muassa valtuudet tiedusteluun verkossa. Asiaa valmistellaan sekä sisäministeriössä, puolustusministeriössä että oikeusministeriössä. Sisäministeriössä käsittelyssä on siviilitiedustelu, puolustusministeriössä sotilastiedustelu ja oikeusministeriössä tiedustelun suhde perustuslakiin.

Ministeri Orpo sanoo, että lainsäädännölle on akuutti tarve. Hän toivoo, että tasapaino perusoikeuksien, tietosuojan ja kansallisen turvallisuuden välillä löytyy. Hänen mukaansa valmistelu halutaan tehdä hyvässä yhteistyössä koko eduskunnan, ei siis vain hallituspuolueiden kesken.